Lede van internasionale dwelmsindikaat vasgetrekŉ Kis met 805 kg kokaïen is in Junie vanjaar in die romp van ŉ boot op die N1-hoofweg gevind. (Foto: SAPS) ’n Uitgebreide gesamentlike ondersoek na ’n internasionale dwelmsindikaat deur die Valke, die Australiese federale polisie en die Amerikaanse federale speurdiens het Dinsdagoggend tot die inhegtenisneming van nog agt verdagtes in die Wes-Kaap gelei. Daar is ook beslag gelê op eiendom wat gebruik is in die smokkel van kokaïen. Dié verdagtes sal Dinsdag in die Bellville-landdroshof op voorlopige aanklagte van dwelmhandel verskyn. Maroela Media het in Junie vanjaar berig dat ŉ kis met 805 kg kokaïen, ter waarde van sowat R400 miljoen, in die romp van ŉ boot op die N1-hoofweg gevind is. Teen Augustus het die polisie ses verdagtes, onder wie die 48-jarige Jaco de Kock, in verband met dié reusedwelmvonds in hegtenis geneem. Kol. Katlego Mogale, woordvoerder van die Valke, sê die agt verdagtes wat vanoggend in hegtenis geneem is, is as die lede van ŉ internasionale dwelmsindikaat geïdentifiseer wat kokaïen tussen Suid-Afrika en Brasilië smokkel. Hulle is in hegtenis geneem nadat hulle hulself aan die Valke oorgegee het. Daar is verder beslag gelê op ’n bakkie, ŉ sleepwa, drie bote en ’n rubberboot met ’n gesamentlike waarde van meer as R18,6 miljoen. Daar is ook op dwelms en kontant beslag gelê. Dit is tans in staatsbesit. Nog 16 teikens, insluitend die vermeende dwelmbaas wat ook in België gesoek word, is ook geïdentifiseer. Die ondersoek duur voort.